32005D0620
L 216/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 август 2005 година
за изменение на приложение II към Решение 79/542/ЕИО на Съвета по отношение на вноса на прясно месо от Аржентина и Русия
(нотифицирано под номер С(2005) 3147)
(текст от значение за ЕИП)
(2005/620/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/99/ЕО на Съвета от 16 декември 2002 г. относно установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, параграфи 1 и 4 от нея,
като има предвид, че:
(1)
В част 1 от приложение II към Решение 79/542/ЕИО на Съвета от 21 декември 1979 г. относно съставянето на списък на трети страни или части от трети страни и относно определяне на ветеринарно-санитарните и здравните условия и ветеринарното сертифициране за внос в Общността на някои живи животни и прясно месо от тях (2) е посочен списък с трети страни и на части от трети страни, от които на държавите-членки е разрешено да внасят някои живи животни и прясно месо от тях.
(2)
Територия АR-4 в Аржентина е свободна от шап, без да е проведена ваксинация. Това е правилно отразено в специалните условия, изброени в част 1 от приложение II към Решение 79/542/ЕИО, по реда на което за тази територия е разрешено използването на ветеринарни сертификати ВОV, OVI, RUW и RUF. Въпреки това списъкът с трети страни или части от тях в част 1 от приложение II към същото решение не е в съответствие с горепосоченото, както се вижда на реда, отнасящ се за територията АR-4. Следователно, с цел яснота и еднаквост, в този ред следва да се добавят сертификати RUW и RUF.
(3)
Датата на прилагане на географските и времевите ограничения, отнасящи се до територия АR-8, е неправилно посочена и може да породи объркване. За по-голяма яснота датата на прилагане в таблицата на специалните условия за периода на забрана следва да се поправи на 17 март 2005 г.
(4)
Вносът в Общността на месо от животни, които са отглеждани във ферми, но не са домашни и са различни от свине и еднокопитни животни, с произход от област Мурманск в Русия, е разрешен. Русия е поискала от Комисията да включи автономната област Ямало-Ненец в списъка с трети страни или части от тях, от които е разрешен вносът на прясно еленско месо в Общността.
(5)
След това искане от 22 до 26 ноември 2004 г. в автономната област Ямало-Ненец бе проведена мисия на Службата за хранителен и ветеринарен контрол. Заключението от тази мисия е, че ветеринарно-санитарната ситуация в областта е задоволителна и компетентният ветеринарен орган предоставя необходимите гаранции за спазване на законодателството на Общността, и по-специално на изискванията на член 8, параграф 1 от Директива 2002/99/ЕО. Освен това Русия е изготвила план за действие, който осъществява по задоволителен начин всички препоръки, формулирани в доклада от мисията.
(6)
Следователно е подходящо вносът на прясно месо от животни, които са отглеждани във ферми, но не са домашни и са различни от свине и еднокопитни животни, от автономната област Ямало-Ненец за Европейската общност, да бъде разрешен.
(7)
Част 1 от приложение II към Решение 79/542/ЕИО следва съответно да бъде изменена.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Част 1 от приложение II към Решение 79/542/ЕИО се заменя с текста в приложението към настоящото решение.
Член 2
Настоящото решение влиза в сила на 30-ия ден след публикуването му в Официален вестник на Европейския съюз.
То се прилага незабавно.
Член 3
Адресати на настоящото решение са държавите-членки.
Съставено в Брюксел на 18 август 2005 година.